Viëtnamees vas wat glo onwettig in wild handel dryf(Foto ter illustrasie: Unsplash) ŉ Viëtnamese burger is in hegtenis geneem in verband met die onwettige handel in wild, asook die onwettige besit van ŉ vuurwapen nadat ŉ klopjag op eiendomme in onderskeidelik Bela-Bela (Warmbad) en Pretoria gedoen is. Albi Modise, woordvoerder van die departement van bosbou, visserye en omgewingsake, sê die inhegtenisneming volg op ŉ vier maande lange ondersoek wat in samewerking met ontleders en wildleweondersoekers gedoen is. Die span het bestaan uit lede van die Groen Skerpioene, amptenare van die departement, die Limpopo-departement van ekonomiese ontwikkeling, omgewing en toerisme, die Gautengse departement van landbou en landelike ontwikkeling, SANParke en die polisie. Soek-en-beslagleggingslasbriewe is tegelykertyd op ŉ plaas naby Bela-Bela in Limpopo – wat deur ŉ Viëtnamees besit word – en twee stooreenhede in Pretoria uitgevoer. “ŉ Viëtnamese burger is in hegtenis geneem en het Vrydag in die hof op Bela-Bela verskyn,” sê Modise. Die saak teen hom is tot volgende week uitgestel sodat die dienste van ŉ tolk bekom kan word. Die man word aangekla ingevolge die Wet op Nasionale Omgewingsbestuur en Biodiversiteit (Nemba). Daar is tydens die operasie beslag gelê op leeutande van 4,19 kg, leeukloue van 680 g en verwerkte diereprodukte van meer as 60 kg wat vermoedelik leeugelatien is, sê Modise. Die span het ook beslag gelê op ŉ vuurwapen.